32006D0552
L 217/29
JURNALUL OFÍCIAL AL UNIUNII EUROPENE
DECIZIA COMISIEI
din 3 august 2006
de modificare a anexei XI la Directiva 2003/85/CE a Consiliului cu privire la lista laboratoarelor autorizate să manipuleze virusul viu al febrei aftoase pentru producerea de vaccinuri
[notificată cu numărul C(2006) 3447]
(Text cu relevanță pentru SEE)
(2006/552/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a deciziilor 89/531/CEE și 91/665/CEE și de modificare a Directivei 92/46/CEE (1), în special articolul 67 alineatul (2),
întrucât:
(1)
Directiva 2003/85/CE stabilește măsurile minime de combatere care trebuie aplicate în cazul apariției unui focar de febră aftoasă și anumite măsuri preventive destinate unei mai bune conștientizări și pregătiri a autorităților competente și a comunității agricole în vederea acestei boli.
(2)
În ceea ce privește măsurile preventive, Directiva 2003/85/CE prevede în special ca statele membre să se asigure ca manipularea virusului viu al febrei aftoase pentru fabricarea de antigeni inactivați în vederea producerii de vaccinuri sau pentru fabricarea de vaccinuri și pentru cercetare în acest domeniu să se practice numai în laboratoarele autorizate prevăzute în anexa XI partea B.
(3)
Autoritățile competente din Germania au informat oficial Comisia cu privire la anumite schimbări apărute în ceea ce privește producătorii de vaccinuri împotriva febrei aftoase din acest stat membru. Germania a reînnoit garanțiile de siguranță necesare pentru laboratorul situat pe teritoriul său.
(4)
Din motive de siguranță, este important să se actualizeze lista, prevăzută de Directiva 2003/85/CE, a laboratoarelor autorizate să manipuleze virusul viu al febrei aftoase pentru producerea de vaccinuri.
(5)
În consecință, este necesar să se înlocuiască lista laboratoarelor autorizate să manipuleze virusul viu al febrei aftoase pentru producerea de vaccinuri, care figurează în partea B din anexa XI la Directiva 2003/85/CE, cu lista care figurează în anexa la prezenta decizie.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În anexa XI la Directiva 2003/85/CE, partea B se înlocuiește cu textul anexei la prezenta decizie.
Articolul 2
Prezenta decizie se aplică de la 3 iulie 2006.
Articolul 3
Prezenta decizie se adresează statelor membre.
Adoptată la Bruxelles, 3 august 2006.